Stoeigemeenskap treur oor jong kampioenKleinJan Combrinck (Foto: Facebook) Die Suid-Afrikaanse Sportkonfederasie en Olimpiese Komitee (Saskok) het gesê hy betreur die afsterwe van die belowende stoeier, KleinJan Combrinck. Combrinck en medestoeier Michael Gaitskill was Sondagoggend in ŉ motorongeluk betrokke tussen Springs en Nigel aan die Oos-Rand. Gaitskill is in ŉ kritieke toestand in ŉ hospitaal in Springs. Combrinck, gebaseer in Richardsbaai in KwaZulu-Natal, het Suid-Afrika onlangs tydens die Statebondspele in Australië verteenwoordig. Hy het gereeld vir oefensessies na die Oos-Rand gereis en hy en Gaitskill was besig met voorbereidings vir die o.23-wêreldkampioenskap later vanjaar. Hy het nie ŉ medalje ontvang by die Statebondspele nie, maar hy het die 2018 Afrika-titel in die 57 kg-afdeling gewen. “Die verlies van KleinJan en Michael se ernstige beserings het die Suid-Afrikaanse sportfamilie geskud. Albei hierdie mans was uitstekende stoeiers en uitstekende ambassadeurs vir Suid-Afrikaanse sport op die internasionale verhoog,” het Gideon Sam, president van Saskok, gesê. “Ons innige simpatie aan KleinJan se familie oor hul tragiese verlies. En aan Michael se familie, sluit ons by die res van Suid-Afrika aan om hom vinnige beterskap toe te wens.” Nico Coetzee, nasionale stoei-afrigter, wat ook deel was van Span Suid-Afrika by die Statebondspele vanjaar, het ook sy medelye betoon. “KleinJan se afsterwe is ŉ groot verlies vir die stoeigemeenskap. Almal gaan hom mis. Ons innige meegevoel met sy pa, ma en suster. Ons bid ook dat Michael ten volle sal herstel.” KleinJan laat sy pa Jan, ma Linda en suster Maritia agter. Michael Gaitskill ( Foto: SA Stoeifederasie)